CELEX: 32020R1177
Language: sk
Date: 2020-08-07 00:00:00
Title: Vykonávacie nariadenie Komisie (EÚ) 2020/1177 zo 7. augusta 2020, ktorým sa mení vykonávacie nariadenie (EÚ) 2020/469, pokiaľ ide o odklad dátumov uplatňovania určitých opatrení v súvislosti s pandémiou COVID-19 (Text s významom pre EHP)

10.8.2020   
               
               
                  SK
               
               
                  Úradný vestník Európskej únie
               
               
                  L 259/12
               
            
         VYKONÁVACIE NARIADENIE KOMISIE (EÚ) 2020/1177
         zo 7. augusta 2020,
         ktorým sa mení vykonávacie nariadenie (EÚ) 2020/469, pokiaľ ide o odklad dátumov uplatňovania určitých opatrení v súvislosti s pandémiou COVID-19
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2018/1139 zo 4. júla 2018 o spoločných pravidlách v oblasti civilného letectva, ktorým sa zriaďuje Agentúra Európskej únie pre bezpečnosť letectva a ktorým sa menia nariadenia Európskeho parlamentu a Rady (ES) č. 2111/2005, (ES) č. 1008/2008, (EÚ) č. 996/2010, (EÚ) č. 376/2014 a smernice Európskeho parlamentu a Rady 2014/30/EÚ a 2014/53/EÚ a zrušujú nariadenia Európskeho parlamentu a Rady (ES) č. 552/2004 a (ES) č. 216/2008 a nariadenie Rady (EHS) č. 3922/91 (1), a najmä na jeho článok 36 ods. 1 písm. c) a g), článok 43 ods. 1 písm. a) a f) a článok 44 ods. 1,
         keďže:
         
                     (1)
                  
                  
                     Opatrenia zavedené na obmedzenie pandémie COVID-19 výrazne obmedzujú schopnosť členských štátov a leteckého odvetvia pripraviť sa na uplatňovanie niekoľkých nedávno prijatých vykonávacích nariadení v oblasti bezpečnosti letectva.
                  
               
                     (2)
                  
                  
                     Obmedzenie pohybu, ako aj zmeny pracovných podmienok a dostupnosti zamestnancov spolu s dodatočným pracovným zaťažením, ktoré sa vyžaduje na zvládnutie závažných negatívnych dôsledkov pandémie COVID-19 pre všetky zainteresované strany, sťažujú prípravu na uplatňovanie týchto vykonávacích nariadení.
                  
               
                     (3)
                  
                  
                     Vykonávacie nariadenie Komisie (EÚ) 2020/469 (2) sa bude čiastočne uplatňovať od 5. novembra 2020. Prispôsobenie spoločných požiadaviek na podávanie správ a požiadaviek týkajúcich sa formátu SNOWTAM a METAR v súlade so štandardmi a odporúčaniami Medzinárodnej organizácie civilného letectva (ICAO), ktoré sa zaviedli na základe uvedeného vykonávacieho nariadenia, je narušené nedostatkom zdrojov príslušných orgánov a prevádzkovateľov z dôvodu pandémie COVID-19, a preto by sa malo odložiť, aby sa príslušným orgánom a zainteresovaným stranám umožnila príprava na vykonávanie uvedených požiadaviek.
                  
               
                     (4)
                  
                  
                     Agentúra Európskej únie pre bezpečnosť letectva Komisii potvrdila, že odklad uplatňovania ustanovení uvedených v odôvodnení 3 je možný bez toho, aby mal nepriaznivý vplyv na bezpečnosť letectva, keďže pôjde len o veľmi obmedzené obdobie a nové opatrenia majú za cieľ aktualizáciu už platných ustanovení v súlade so súčasnými štandardmi a odporúčaniami ICAO.
                  
               
                     (5)
                  
                  
                     S cieľom bezodkladne odbremeniť vnútroštátne orgány a všetky zainteresované strany počas pandémie COVID-19 a umožniť im úpravu plánovania, aby sa pripravili na odklad uplatňovania príslušných ustanovení, malo by toto nariadenie nadobudnúť účinnosť dňom nasledujúcim po jeho uverejnení v Úradnom vestníku Európskej únie.
                  
               
                     (6)
                  
                  
                     Opatrenia stanovené v tomto nariadení sú v súlade so stanoviskom výboru zriadeného podľa článku 127 nariadenia (EÚ) 2018/1139,
                  
               PRIJALA TOTO NARIADENIE:
         
            Článok 1
            Článok 5 vykonávacieho nariadenia (EÚ) 2020/469 sa nahrádza takto:
            
               
                  „Článok 5
                  Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
                  Uplatňuje sa od 27. januára 2022.
                  Nasledujúce ustanovenia sa uplatňujú od 12. augusta 2021:
                  
                              a)
                           
                           
                              v prílohe I bod 10 písm. b);
                           
                        
                              b)
                           
                           
                              v prílohe III bod 6: dodatok 3 „FORMULÁR SNOWTAM“.
                           
                        Bod 5 prílohy III sa uplatňuje od 5. novembra 2020, s výnimkou bodu 5 písm. v): dodatok 1 Vzor pre správy METAR, ktorý sa uplatňuje od 12. augusta 2021.“
               
            
         
         
            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 7. augusta 2020
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 212, 22.8.2018, s. 1.
         
            (2)  Vykonávacie nariadenie Komisie (EÚ) 2020/469 zo 14. februára 2020, ktorým sa mení nariadenie (EÚ) č. 923/2012, nariadenie (EÚ) č. 139/2014 a nariadenie (EÚ) 2017/373, pokiaľ ide o požiadavky na manažment letovej prevádzky a letecké navigačné služby, plánovanie štruktúr vzdušného priestoru a kvalitu údajov, bezpečnosť vzletovej a pristávacej dráhy a ktorým sa zrušuje nariadenie (EÚ) č. 73/2010 (Ú. v. EÚ L 104, 3.4.2020, s. 1).